
A Hunyadi-genealógia történelemszemlélete Antonio Bonfini és Heltai Gáspár történeti műveiben

A dolgozat témája az Antonio Bonfini és Heltai Gáspár Hunyadi-genealógiájában megjelenő történelemszemlélet összehasonlítása. Elméleti megközelítésem alapja a humanizmus és a reformáció történelemről alkotott felfogásának különbözősége. A humanisták szerint a történelmet a gondviselés mellett a kiemelkedő személyiségek cselekedetei is befolyásolják, akik virtusuk segítségével képesek úrrá lenni a fortuna állhatatlanságán, ezáltal biztosítják a hírnév és dicsőség fennmaradását. A protestantizmus teoretikusai ezzel szemben az Isten irányította, üdvtörténeti keretbe illeszkedő történelem középkori gondolatához térnek vissza: elképzelésük szerint az egyén dicsőség utáni vágya nem lehet a tettek kiváltó oka. „Isten meg nem tűri, hogy a jó dologba saját hatalmunkba és okosságunkba vetett bizodalommal fogjunk.” – fogalmaz Luther.
Elemzésem középpontjában Bonfini Rerum ungaricum decadesének és Heltai Krónikájának a Hunyadi Mátyás származásával foglalkozó szövegrészei állnak, ugyanis a 16. századi átdolgozás jelentős mértékben megváltoztatja Bonfini genealógiáról alkotott elképzeléseit. Dolgozatom arra igyekszik rámutatni, milyen alternatívát mutat fel a humanista szellemű római eredetet elutasító Heltai, milyen motívumok találhatók meg mindkét szerzőnél, valamint hogyan viszonyul a Hunyadi-genealógia Bonfini és Heltai történelemszemléletéhez.



